Document ID: 32006D0246

KOMMISSIONENS BESLUTNING
af 21. marts 2006
om ændring af Kommissionens beslutning 97/245/EF, Euratom om de nærmere retningslinjer for medlemsstaternes meddelelse af visse oplysninger til Kommissionen inden for rammerne af ordningen for Fællesskabernes egne indtægter
(meddelt under nummer K(2006) 845)
(2006/246/EF, Euratom)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til traktaten om oprettelse af Det Europæiske Atomenergifællesskab,
under henvisning til Rådets afgørelse nr. 2000/597/EF, Euratom af 29. september 2000 om ordningen for De Europæiske Fællesskabers egne indtægter (1),
under henvisning til Rådets forordning (EF, Euratom) nr. 1150/2000 af 22. maj 2000 om gennemførelse af afgørelse 2000/597/EF, Euratom af 29. september 2000 om ordningen for Fællesskabernes egne indtægter (2), særlig artikel 6, stk. 4, andet afsnit,
efter høring af Det Rådgivende Udvalg for Egne Indtægter, og
ud fra følgende betragtninger:
(1)
Kommissionens beslutning 97/245/EF, Euratom (3) er affødt af ændringer, som blev foretaget ved forordning (EF, Euratom) nr. 1355/96 (4) i forordning (EØF, Euratom) nr. 1552/89 af 29. maj 1989 om gennemførelse af afgørelse 88/376/EØF, Euratom om ordningen for Fællesskabernes egne indtægter (5). Ved Kommissionens beslutning 97/245/EF, Euratom fastlægges således de nærmere retningslinjer for medlemsstaternes meddelelse af visse oplysninger til Kommissionen inden for rammerne af ordningen for Fællesskabernes egne indtægter.
(2)
Da forordning (EØF, Euratom) nr. 1552/89 er blevet kodificeret ved forordning (EF, Euratom) nr. 1150/2000, bør der tages hensyn til, at henvisningerne i visse af bilagene til beslutning 97/245/EF, Euratom til forordning (EØF, Euratom) nr. 1552/89 af klarhedshensyn bør ændres.
(3)
Traktaten om oprettelse af Det Europæiske Kul- og Stålfællesskab (EKSF) udløb den 23. juli 2002. Der findes derfor ikke længere told, som skal bogføres som egne indtægter i henhold til denne traktat.
(4)
Der bør tages hensyn til de ændringer, der er foretaget ved afgørelse 2000/597/EF, Euratom, som erstatter Rådets afgørelse 94/728/EF (6), Euratom, navnlig hvad angår tilpasningen af tilbageholdelsessatsen til dækning af omkostninger ved inddrivelsen af traditionelle egne indtægter. Ved afgørelse 2000/597/EF, Euratom indføres der en ny tilbageholdelsessats på 25 %, undtagen for beløb, som skulle være stillet til rådighed før den 28. februar 2001, og for hvilke medlemsstaterne fortsat tilbageholder 10 % af beløbet.
(5)
Der bør tages hensyn til de nye oplysningsforpligtelser, der er indført i forordning (EF, Euratom) nr. 1150/2000 ved forordning (EF, Euratom) nr. 2028/2004. Medlemsstaterne skal således sammen med den sidste kvartalsopgørelse for hvert regnskabsår indsende et skøn over, hvor stor en del af de fordringer, der er opført på det særskilte regnskab ved udgangen af hvert regnskabsår, der formodentlig ikke vil kunne inddrives. Medlemsstaterne skal desuden i et bilag til kvartalsopgørelsen for det særskilte regnskab angive, hvilke beløb der erklæres eller anses for uinddrivelige.
(6)
Der bør drages på erfaringerne med medlemsstaternes meddelelse af de regnskabsopgørelser, der er omhandlet i artikel 6, stk. 3, litra a) og b), i forordning (EF, Euratom) nr. 1150/2000 og foretages en forbedring af præsentationen af de dertil benyttede formularer.
(7)
Beslutning 97/245/EF, Euratom bør derfor ændres tilsvarende.
(8)
Der bør fastsættes en passende gennemførelsesfrist for meddelelsen af de ændrede opgørelser -
VEDTAGET FØLGENDE BESLUTNING:
Artikel 1
I beslutning 97/245/EF foretages følgende ændringer:
a)
Bilag I, II og III affattes som anført i bilag I til denne beslutning.
b)
Bilag IIIa i bilag II til denne beslutning indsættes efter bilag III.
Artikel 2
Opgørelserne efter modellerne i bilag I og II indsendes første gang henholdsvis for juni 2006, hvad angår månedsopgørelsen, og for andet kvartal 2006, for så vidt angår kvartalsopgørelsen.
Artikel 3
Denne beslutning er rettet til medlemsstaterne.
Udfærdiget i Bruxelles, den 21. marts 2006.

Labels: 12
15